b'\n_START_ARTICLE_\nMary Cassatt\n_START_PARAGRAPH_\nMary Stevenson Cassatt (22. toukokuuta 1844 \xe2\x80\x93 14. kes\xc3\xa4kuuta 1926) oli yhdysvaltalainen taidemaalari. H\xc3\xa4n vietti p\xc3\xa4\xc3\xa4osan aikuisi\xc3\xa4st\xc3\xa4\xc3\xa4n Ranskassa, miss\xc3\xa4 yst\xc3\xa4vystyi ensin Edgar Degasin kanssa ja my\xc3\xb6hemmin asetti t\xc3\xb6it\xc3\xa4\xc3\xa4n n\xc3\xa4ytteille impressionistien kanssa._NEWLINE_Monet Cassatin t\xc3\xb6ist\xc3\xa4 esitt\xc3\xa4v\xc3\xa4t naisia, varsinkin \xc3\xa4itej\xc3\xa4 ja lapsia arkip\xc3\xa4iv\xc3\xa4n askarissa._NEWLINE_Cassatt kasvoi Pennsylvaniassa melko varakkaassa perheess\xc3\xa4. Niiss\xc3\xa4 piireiss\xc3\xa4 Euroopan matkojen katsottiin olevan t\xc3\xa4rke\xc3\xa4 osa yleissivistyst\xc3\xa4. Niinp\xc3\xa4 Cassattkin vieraili jo alle kymmenvuotiaana Lontoossa, Pariisissa ja Berliiniss\xc3\xa4. Perhe vastusti Cassattin antautumista taiteilijan uralle, mutta h\xc3\xa4n onnistui p\xc3\xa4\xc3\xa4sem\xc3\xa4\xc3\xa4n Pennsylvanian taidekouluun. H\xc3\xa4n tuskastui hitaaseen etenemiseen ja miesten suojelevaan asenteeseen ja p\xc3\xa4\xc3\xa4tti opiskella vanhojen mestarien t\xc3\xb6it\xc3\xa4 omin p\xc3\xa4in. Cassatt l\xc3\xa4hti Pariisiin vuonna 1866 22-vuotiaana._NEWLINE_Kun Euroopassa syttyi sota, Cassatt palasi Yhdysvaltoihin, mutta taidetarvikkeiden ja mallien saaminen oli vaikeaa. Is\xc3\xa4 ei tukenut viel\xc3\xa4k\xc3\xa4\xc3\xa4n maalaamista taloudellisesti. Cassatt palasi Eurooppaan 1871 maalamaan italialaisten mestariteosten kopioita Pittsburghin arkkipiispan tilauksesta._NEWLINE_Opiskeltuaan Euroopan t\xc3\xa4rkeiss\xc3\xa4 museoissa Cassatt kehitti tyylins\xc3\xa4 vuoteen 1872 menness\xc3\xa4. H\xc3\xa4n opiskeli lis\xc3\xa4\xc3\xa4 Pariisissa Camille Pissarron johdolla. H\xc3\xa4n sai enimm\xc3\xa4isen maalauksensa Pariisin salonkiin 1872. Arvostelijat pitiv\xc3\xa4t h\xc3\xa4nen v\xc3\xa4rej\xc3\xa4\xc3\xa4n liian kirkkaina. Cassatt l\xc3\xb6ysi kaltaistaan seuraa impressionisteista ja maalasi ja asetti t\xc3\xb6it\xc3\xa4\xc3\xa4n n\xc3\xa4ytteille heid\xc3\xa4n kanssaan 1874\xe2\x80\x931886.  Vuonna 1891 h\xc3\xa4n toi esille litografiat\xc3\xb6it\xc3\xa4, jotka olivat saaneet vaikutteita japanilaisesta taiteesta. Niist\xc3\xa4 alkoi erkaantuminen impressionistien piirist\xc3\xa4._NEWLINE_1890-luku oli Cassattin kulta-aikaa. H\xc3\xa4n oli nuorempien naistaiteilijoiden esikuva ja tuki. H\xc3\xa4n toimi my\xc3\xb6s taiteenostajien, etenkin yhdysvaltalaisten mesenaattien, asiantuntijana ja auttoi n\xc3\xa4it\xc3\xa4 kartuttamaan kokoelmiaan impressionistien t\xc3\xb6ill\xc3\xa4. H\xc3\xa4n maalasi aktiivisesti sokeutumiseensa 1914 asti.'